


Øygard ungdomsskole ønsker at alle elever opplever inkludering, mestring og et sosialt fellesskap. For at skolen skal lykkes med dette arbeidet, kreves det robust sosial og emosjonell kompetanse.

Elever med lav sosial og emosjonell kompetanse opplever ofte utenforskap på grunn av for liten evne til selvregulering, relasjonsbygging og samhandling. De står i fare for å utvikle psykisk uhelse og destruktiv atferd.

**Skolens mål:**

***Skolen skal ivareta og hjelpe alle elever, slik at flest mulig oppnår robust sosial og emosjonell kompetanse for å unngå utenforskap.***

For at vi skal lykkes i dette arbeidet, må skolen jobbe systematisk og profesjonelt. Det vil si at arbeidet med å utvikle robuste elever skal skje hver dag både i og utenfor klasserommet. Elevene skal bevisstgjøres, veiledes og hjelpes på veien mot gode sosiale ferdigheter og evnene til å håndtere egne følelser i samhandling med andre.



Skolen har valgt ut ti kompetanser som beskriver robust emosjonell og sosial kompetanse. Skolen skal jobbe både på klassenivå og individnivå når det er nødvendig. Skolen er avhengig av et godt samarbeid med foresatte for å lykkes i dette arbeidet, derfor skal skolen gi en kort innføring for alle foreldre om hvordan og hvorfor målet om god emosjonell og sosial kompetanse er viktig.

Hver måned skal alle klassene samtidig ha fokus på en kompetanse. Hver kompetanse har underpunkter som beskriver hvilke ferdigheter eleven må ha. De ti kompetansen står også på elevenes læringsplan, slik at foresatte kan snakke om dette hjemme. De ti kompetansene er som følger:

|  |  |
| --- | --- |
| August og september | Inkludering |
| Oktober | Empati |
| November | Mangfold |
| Desember | Takknemlighet |
| Januar | Selvhevdelse |
| Februar | Ansvarsbevissthet |
| Mars | Samarbeid |
| April | Skaperglede |
| Mai | Selvregulering |
| Juni | Utholdenhet |



**Inkludering:**

* Være inkluderende overfor andre i sosiale situasjoner
* Reagere på utestengning ved å si ifra selv, eller til en lærer
* Ta kontakt med elever som faller utenfor på en hyggelig og omsorgsfull måte
* Bidra til et godt læringsmiljø ved å lytte til andre og hevde seg på en sosialt akseptabel måte
* bruke ord som beskriver, ikke fordømmer
* Kunne si sin mening uten å såre andre

**Empati:**

* Lytte til andre sine synspunkter
* Akseptere ulikheter
* Inkludere andre i samvær og arbeid
* Ta andres perspektiv og sette seg inn i deres situasjon
* Kunne identifisere og forstå følelser som retter seg mot andre; kjærlighet, hat og sjalusi
* Ha kjennskap til noen strategier som gjør at man kan håndtere disse følelsene på en sosialt akseptabel måte



**Mangfold:**

* Vise innsikt og ha forståelse for egen og andre sin kulturarv
* Forstå at alle mennesker er like mye verdt, uavhengig hva som skiller oss
* Forstå at menneskeverdet er en grunnleggende verdi for skolen og samfunnet
* Ivareta likeverd og likestilling slik at ingen opplever diskriminering
* Respektere andre sine valg

****

**Takknemlighet:**

* Vise glede over eget og andre sitt arbeid
* Håndtere skuffelse uten å bli bitter
* Vise respekt for sine omgivelser og ta vare på nærmiljøet
* Være fornøyd med det du får uten å bli misunnelig/sjalu på andre

**Selvhevdelse:**

* Komme med egne forslag og løsninger, og aksepterer andres
* Hevde sine meninger på en positiv måte
* Motstå gruppepress



**Ansvarsbevissthet:**

* Ha forståelse for egen innsats og resultater; legge en plan for skolearbeidet
* Vise ansvar for å få gruppearbeid til å fungere
* Vise ansvar for at alle blir verdsatt og har det bra

**Samarbeid:**

* Bidra til at samarbeidsoppgaver blir så gode som mulig
* Gi medelever konstruktive tilbakemeldinger som motiverer for ny innsats
* Gi lærerne respons på undervisningsopplegg og arbeid

****

**Skaperglede:**

* Når du trer fram som en ekspert og det skjer magiske ting
* Når du lager din egen “oppskrift”
* Når du jobber i prosess
* Når du får bruke tiden din til å skape
* Når du bruker din kreativitet
* Når du blir inspirert av andre sin kreativitet
* Når du viser glede, trivsel og engasjement over eget arbeid

****

**Selvregulering:**

* Respektere andres syn og andres behov
* Diskutere med andre og oppnå enighet dersom det oppstår en konflikt
* Vise utholdenhet og innsats i skolearbeidet
* lære seg å tåle motstand

**Utholdenhet:**

* Være i stand til å rekke opp hånden og vente på tur
* Respektere at andre bruker lang tid på oppgaver du selv gjør raskt
* Ta en pause når du ikke mestrer og vise vilje til å prøve på nytt
* Være bevisst egen mestringsfølelse som gir bedre utholdenhet
* Du må vise ståpåvilje og ikke gi opp

****

Arbeidet med elevenes sosiale og emosjonelle kompetanse er grunnmuren for et godt lærings- og klassemiljø, og krever gode, gjennomtenkte forberedelser til undervisningen.